Is jy 'n kraai? - www.bybelkennis.co.za
We are chosen as an afflicted people and not as a prosperous people, chosen not in the palace but in the furnace. —C.H. Spurgeon
Baie mense bid met huiwering in hulle harte. Voetjie vir voetjie nader hulle God se genadetroon, want hulle is bang hulle ontstel Hom. Hulle het geen vertroue en moed nie. Maar dan kom die Hebreërskrywer en sê: Kom ons gaan dan met vrymoedigheid na die genadetroon, sodat ons barmhartigheid en genade ontvang en so op die regte tyd gered kan word (4:16).
Hoe is dit moontlik om God met vrymoedigheid te nader? Ons het 'n groot Hoëpriester wat medelye met ons swakhede het – Hy ken ons gedagtes, ons seerkry, ons vrese en ons behoeftes (4:14 – 15). Hierdie vrymoedigheid is nie net as gevolg van wat God gedoen het nie, maar ook wie ons is as gevolg van wat God in ons gedoen het. Die psalmis sê: Hy gee aan die diere hulle weiding en versorg die jong kraaie wat om kos skreeu (Psalm 147:9). Is dit wat Jesus in gedagte gehad het toe Hy gesê het: Kyk na die kraaie, want hulle saai nie en hulle maai nie; hulle het geen voorraadkamer of skuur nie en tog voed God hulle. Hoeveel meer is julle werd as die voëls! (Lukas 12:24 – OAV).
Die kraai is slegs 'n voël. Geen kraai word ooit verlos nie. Hoe kan God dan die skreeu van die kraai hoor, maar nie ons roep nie? Geen kraai is ooit na die beeld van God gemaak nie. Dit is interessant dat Jesus na 'n kraai verwys – nie die mooiste van voëls nie. As God dan in die kraaie se behoeftes kan voorsien, sal Hy tog met blydskap in ons behoeftes voorsien. Daarom kan ons sy genadetroon met vrymoedigheid nader.